Мишо Шамара: Мира Радева си пада по малки момченца! ИНТЕРВЮ - Скандално
Мишо Шамара е най-успешният български рапър. Роден е през 1972 година във Варна. Записва парчета с легендите Снууп Дог и DMX. Мишо е един от най-яростните критици на Бойко Борисов и защитник на премиера Пламен Орешарски. Участник е във „ВИП Брадър“ 2013 година.
– Мишо, Станка Златева ли е човекът, който най-много заслужаваше да спечели „ВИП Брадър“?
– Абсолютно. Тя е човекът от народа, тръгнал от нищото и реализирал успешно мечтите си. За да извървиш този път, трябва да имаш много силен характер и Станка го доказа. Тя влезе в Къщата с цел да покаже себе си. Не беше фиксирана в спечелването на формата, но така решиха зрителите.
– Как отпразнувахте победата?
– Всички, които бяхме от хората на честта, а не от схемаджиите, се
събрахме в едно заведение. Хапнахме, пийнахме, пяхме… много се забавлявахме.
– Щеше ли да е несправедливо, ако Пламен беше спечелил?
– За мен „ВИП Брадър“ не е игра, която може да спечелиш, ако покриеш някакви параметри. Не е вдигане на щанги или бягане. В тази игра най-важното е да показваш характер, особено когато няма никаква парична награда. Нямаше нужда Пламен толкова да се напъва. Можеше да се покаже като добър човек, но явно характерът му не е толкова пичовски
– Има ли нещо, което се е случило в Къщата, но не е показано по телевизията?
– Честно казано, не съм гледал много клипчета. Трупам впечатления от срещите ми с хората. Виждам, че се радват от моето участие. Влязох във „ВИП Брадър“ с огромен багаж от негативни мнения за мен. Пак има хора, които не ме харесват, но все пак има и такива, които ме видяха в друга светлина. Като цяло беше готино, но на моменти ми беше и скучно.
– Идеята на вашето участие и това на Мира Радева беше да има политическо противопоставяне, но като че ли спорехте повече за би-товизми, отколкото за политика?
– В началото имахме няколко спора, но те нямаше как да продължат. Има много популярни хора, които си изказват мнението по политически теми, но напоследък моите, тези са доста коментирани, което значи, че има смисъл в тях. Иначе нямаше да обръщат внимание на един рапър.
– Преди да влезете във формата, имахте доста лошо мнение за Мира Радева. Сега, като я опознахте, променихте ли отношението си?
– По-скоро затвърдих мнението си за Мира. Мисля, че тя добре използва думите и винаги ще защитава човек, на когото симпатизира. Както в Къщата подкрепяше Пламен, въпреки че той беше долен, двуличен нелоялен към своите приятели, мислеше единствено и само за себе си, но имаше и някакъв чар. По същата логика и в реалния живот тя подкрепяше Бойко – заради чара му.
– Като какъв обича Мира Пламен?
– Беше много смешна цялата тази работа. На мен ми изглеждаше като жена, която си пада по малки момченца. А дали е така, нямам представа. При всички положения беше смешно.
– Смятате ли, че този сезон на „ВИП Брадър“ беше отражение на живота извън Къщата?
– Наистина има логика в това да е някаква извадка на обществото. Вътре единият лагер беше с хора, които с труд и усилия са постигнали всичко, хора на честта и достойнството. А другите – много философстващите, за пореден път доказаха, че тези, които най-много се правят на умни, е много вероятно да не са читави като хора. При тях нямаше лоялност, честност и мъжко поведение.
– Нанесе ли ви някакви вреди това, че подкрепихте сегашното правителство?
– Има хора, които ме мразят заради мнението ми, което е супернедемократично. Аз уважавам правото на всеки да протестира и да казва това, което иска. Даже сега бих предпазил протестиращите, ако някой тръгне да ги напада. Редно е така, както уважавам тяхното мнение, така и те да уважават моето. Смятам, че ако сега Орешарски падне, на власт идва сикаджията, което в никакъв случай не трябва да допускаме.
– Как гледате на студентските протести и окупацията?
– Знаете, че студентите изготвиха списък с „враговете на народа“.
Протестът щеше да е искрен, ако в този списък фигурираха също имената на Борисов и Цветанов. Липсват хора, които нанесоха огромни вреди на България. Вместо това там съм аз и други, които не харесваме Бойко. Според младите, умните и интелигентните Шамара е от „враговете на народа“ само защото не се подчинява на диктатора. Това е доста смешно и техният протест няма никаква морална стойност.
Когато телевизиите показваха как полицаите бият млади хора, видях едно момиче с червено яке, което беше жената на Иво Прокопиев. Така че, ако в момента хора, забогатели от ГЕРБ, протестират, това означава, че това управление е правилното. Спомнете си, че в началото на недоволството на улицата беше и жената на олигарха Плевнелиев.
– Има доста обвинения към вас, че БСП ви плаща. Със Сашо Диков дори щяхте да ходите на детектор на лъжата.
– Трябва ли някой да ми плати за това, че не се подчинявам и не боготворя човек, който искаше да ме вкара в затвора? Аз не само безплатно се боря срещу него, но даже ако някога изкарам добри пари, бих ги дал за тази кауза. Могат да кажат за някого, че е платен, ако си е сменил мнението, но аз преди 4 години, през февруари и сега имам все една и съща позиция. А за Сашо Диков аз съм на линия, но дълбоко се съмнявам, че той ще застане пред детектора.
– Сега има обвинения срещу Цветанов. Смятате ли, че ще последват такива и за Борисов?
– Страхът от Борисов все оше е огромен и много хора се страхуват да му скочат, защото може да се върне пак на власт. Но виждаме, че лека-полека обществото спира да му се връзва на глупостите.
– Казвате, че Борисов е за затвора. Ако зависеше от вас, каква присъда бихте му дали?
– Не съм нито прокурор, нито съдия. Знам само едно – чух записите с Ваньо Танов, което беше покриване на контрабанда, както и разговорите с Николай Кокинов, където Борисов използваше позицията си, за да влияе върху съдебната система. Мисля, че това е достатъчно, за да има присъди. Не може някой само защото е бил премиер, да прескача закона.
– Задава ли се ново поколение рапъри?
– Има доста талантливи млади момчета. Кефя им се много. Гледам ги, че бачкат добре по клубовете и се развиват.